**Hrvatski školski muzej**

**O muzejskom postavu: Dunja Frkovic , prof.**

U srcu Zagreba, tik do Hrvatskog narodnog kazališta, učitelji su, imajući na umu važnost institucionalnog povezivanja, od svojih sredstava uzidali davne 1871. Hrvatski učiteljski dom. Shvačajući nužnost prikupljanja važnih dokumenata i učila, u vremenima koja su donosila brze promjene posebice u procvatu znanosti, učitelji su već od 1889. godine osnovali zbirke. Već 1901. muzej je svečano otvoren.

Osnovna zadaća ustanove je sustavno prikupljanje, proučavanje i izlaganje građe iz prošlosti i sadašnjosti hrvatskoga školstva i pedagogije. U muzeju postoje zbirke učila, nastavnih pomagala i školske opreme, radova učenika i nastavnika, likovnih radova, udžbenika i priručnika, školskih propisa, arhivska zbirka, zbirka fotografija te dokumentacija o školstvu. Na Svjetski dan učitelja, 5. listopada 2000., Hrvatski školski muzej je otvorio svoj stalni postav na oko 450 m2. Izloženo je oko 1000 eksponata, pretežito originalnih, iz polovice 19., odnosno početaka 20. stoljeća.

Na samom ulazu smještena je prava učionica s kraja 19. st. U njenoj se rekonstrukciji nastojalo na što vjerniji način pokazati sve sadržaje, od školske opreme, katedre, školskih klupa, ploče, do nastavnih učila i pomagala, kao što su računala, reljefni zemljovid, globus s kompasom te zidne početnice za hrvatski jezik, matematiku, suhe preparate ptica te školske pločice od škriljevca.

Uz učenje čitanja i pisanja veže se pojam početnice. Izloženi su pretisci prvih hrvatskih početnica - ***Prve hrvatskoglagoljske početnice*** i ***Psaltira***. Također treba istaknuti zidne table, koje zorno prikazuju položaje ruke kod kosog i oblog pisma, zatim zidne početnice s prikazom slova za početno čitanje hrvatskoga i njemačkog pisma, predlošci za krasopis te pisanke s pretpisima. Slijede udžbenici - početnice i čitanke - s kraja 18., iz 19. i s početka 20. stoljeća, od kojih je potrebno istaknuti dvojezične udžbenike kao što je *ABC Knisicza* ... (početnica za narodne škole iz 1779.). Ti su udžbenici tiskani za područje Hrvatske, Slavonije i Vojne Krajine, za uporabu u osnovnim i srednjim školama, te za područje Dalmacije i Istre.

Od nastavnih pomagala izložene su uz već spomenute školske pločice od škriljevca, različiti tipovi pernica, tintarnica, sušila za tintu, drvena i guščja pera. Osim, učenja hrvatskoga jezika putem slovnica, izloženi su i udžbenici stranih jezika, posebice njemačkoga, te klasičnih jezika - latinskoga i grčkog, kao i gimnazijski udžbenici, odnosno udžbenici koji su se rabili u klasičnom srednjem obrazovanju.

Slijede prostorije s ucilima za nastavu matematike, fizike, kemije, biologije…

Kroz postav muzeja može se pratiti razvoj i ustroj hrvatskog školstva. Do preustroja hrvatskog školstva dolazi za banovanja Ivana Mažuranića donošenjem autonomnog zakona 1874. godine (prvi školski zakon). Njegovim donošenjem osnovna škola postaje obvezatna (*četverogodišnje obvezatno osnovno obrazovanje za svu djecu bez obzira na stalež, narodnost, vjeru i spol*), osnovne su škole javne ili privatne, a dijele se na opće i građanske škole. Nastavni jezik je hrvatski. Od početka 20. stoljeća do kraja Prvog svjetskog rata osnovno školstvo u Hrvatskoj karakterizira težnja za širenjem prosvjete među široke narodne slojeve te težnja za ublažavanjem nepismenosti. U ovoj izložbenoj cjelini predstavljena je građa vezana uz osnovno školstvo u Hrvatskoj od 18. do početka 20. stoljeća: fotografije, školski propisi i izvješća, školske spomenice i protokoli, a posebice treba istaknuti kamen temeljac pučke škole u Samoboru (1757.), te model gimnastičke dvorane tzv. gombalista.

Svjetovno srednjoškolsko obrazovanje možemo pratiti od reformi Marije Terezije i Josipa II. te donošenjem školskih zakona (Ratio educationis iz 1777. i 1806.). Tijekom prve polovine 19. stoljeća ginazija je šestogodišnja, s četiri niža ili gramatikalna i dva viša ili humanitarna razreda, a nastavni je jezik latinski. Nakon provedene reforme 1850. godine gimnazije postaju osmogodišnje, s četiri niža i četiri viša razreda. Nastavni jezik je hrvatski. Uslijed povećanih potreba za prirodoslovno-tehničkim realnim i višim stručnim obrazovanjem, od šezdesetih se godina 19. stoljeća osnivaju realke (Senj, Zagreb, Rakovac, Bjelovar, Osijek, Petrinja, Vukovar), koje 1894. postaju realne gimnazije. Pitanje više ženske naobrazbe riješeno je otvaranjem Ženskog liceja u Zagrebu (1892), osmogodišnje opće srednje škole. Stručne škole u Hrvatskoj 19. stoljeća kreću se u rasponu od šegrtskih škola do onih koje su imale status potpunih srednjih škola i u koje su se upisivali učenici sa završenom pučkom ili nižom srednjom školom. Stručno se obrazovanje provodilo i strukovnim tečajevima za koje je često uvjet bila samo određena dobna granica te znanje čitanja, pisanja i računanja. Najpoznatije stručne škole krajem 19. stoljeća bile su: Gospodarsko učilište u Križevcima, ratarnica u Požegi, Vinogradarska i voćarska škola u Petrinji, Vinogradarsko-voćarska škola u Iloku, Nautička škola u Bakru i Dubrovniku te Kraljevska zemaljska obrtna škola, Ženska stručna škola, Primaljsko učilište i Zemaljski glazbeni zavod u Zagrebu.

Upravo su iz stručnih škola potekli brojni radovi učenika izloženi u nekoliko uzastopnih prostorija, a predstavljaju likovno stvaralaštvo, drvorezbarske radove, muške i ženske ručne radove u vidu goblena, veza na svili i tapiserija.

Posljednja u tom nizu je ”Pariška soba”. Naime, na Svjetskoj izložbi u Parizu 1900. godine školstvo ondašnjih kraljevina Hrvatske i Slavonije bilo je predstavljeno u I. skupini "Uzgoj i nastava" s predmetima za obuku te učeničkim radovima, izloženima u studijskom kabinetu. Namještaj za tu prigodu su izradili učenici Kraljevske zemaljske obrtne škole u Zagrebu po nacrtima arhitekta Hermana Bolléa, a činila su ga tri vitrine, komoda, stol, dvije stolice, okviri za slike te *školovid* na kojem je prikazano stanje školstva u Hrvatskoj i Slavoniji. Vitrine od hrastovine, umjetnički izrezbarene, oslikane i urešene bravarskim ručnim radovima, nadopunjene su u gornjim dijelovima akvarelima poznatih hrvatskih likovnih umjetnika. Na akvarelima su prikazane zgrade škola i nekih kulturnih zavoda u Hrvatskoj izmedju kojih i prikaz Sušačke gimnazije, koji je oduševio naše učenike. Kraljevska zemaljska vlada dobila je za predstavljanje hrvatskoga školstva najviše odlikovanje izložbe Grand Prix, a po završetku izložbe Kr. zemaljska vlada u Zagrebu poklonila je dio izložaka i namještaj za budući Hrvatski školski muzej. U današnjem postavu uz postojeći namještaj i akvarele izložen je manji izbor radova iz sadržaja ondašnje Pariške sobe, kao što su radovi košaraške, kolarske te drvorezbarske škole, radovi iz Iličkoga zabavišta u Krajiškoj ulici te bilježnice, risarski albumi iz pojedinih hrvatskih škola uz albume fotografija iz školskoga života, Bolléovi nacrti za izradbu Pariške sobe te spomen-medalja sa Svjetske izložbe u Parizu, koju je dobila Zemaljska vlada za sudjelovanje na izložbi.

Kroz cijeli muzej učenici mogu uočiti primjere školske odjeće na prijelazu stoljeća, kao i strogo propisane uniforme za učitelje i učiteljice.

Kroz primjere izloženih svjedodžbi učenici se mogu upoznati s predmetima i ocjenama koje su imali njihovi vršnjaci, kao i vrlo interesantnom **Počasnom i Sramotnom knjigom**, u koje su bilježeni učenički uspjesi, nagrade, prijestupi i kazne.

Na kraju izložbenog prostora je i predložak učionice pučke škole, napravljen po uzoru na staru sačuvanu učionicu, a učenici u njoj mogu sjediti i pisati na isti način na koji su to činili pučkoškolci prije 150 godina.